## ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

 125. schôdza

 Číslo: CRD-771/2022

522

**U z n e s e n i e**

**Ústavnoprávneho výboru Národnej rady Slovenskej republiky**

**z 9. júna 2022**

k vládnemu návrhu zákona, ktorým sa mení a dopĺňa **zákon č. 442/2012 Z. z. o medzinárodnej pomoci a spolupráci pri správe daní** v znení neskorších predpisov a ktorým sa menia a dopĺňajú niektoré zákony (tlač 943)

 **Ústavnoprávny výbor Národnej rady Slovenskej republiky**

 **A. s ú h l a s í**

 s vládnym návrhom zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov a ktorým sa menia a dopĺňajú niektoré zákony (tlač 943);

 **B. o d p o r ú č a**

Národnej rade Slovenskej republiky

 vládny návrh zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov a ktorým sa menia a dopĺňajú niektoré zákony (tlač 943) **schváliť** so zmenami a doplnkami uvedenými v prílohe tohto uznesenia;

**C. p o v e r u j e**

 predsedu výboru

predložiť stanovisko výboru k uvedenému návrhu zákona predsedovi gestorského Výboru Národnej rady Slovenskej republiky pre financie a rozpočet.

 Milan Vetrák

 predseda výboru

overovatelia výboru:

Lukáš Kyselica

Matúš Šutaj Eštok

## P r í l o h a

**k uzneseniu Ústavnoprávneho**

**výboru Národnej rady SR č. 522**

**z 9. júna 2022**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## Pozmeňujúce a doplňujúce návrhy

**k vládnemu návrhu zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov a ktorým sa menia a dopĺňajú niektoré zákony (tlač 943)**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **K čl. I, 1. bodu a čl. III, 1. bodu**

V čl. I, 1. bode, poznámke pod čiarou k odkazu 3 a v čl. III, 1. bode, poznámke pod čiarou k odkazu 13 sa na konci dopĺňajú slová „v platnom znení“.

Pozmeňujúci návrh  legislatívno-technickej povahy koriguje citáciu nariadenia EÚ v poznámke pod čiarou.

1. **K čl. I, 3. bodu**

V čl. I, 3. bode (§ 6 ods. 3) sa slová „identifikovateľného subjektu“ nahrádzajú slovami „identifikovaného a identifikovateľného subjektu“.

Pozmeňujúci návrh terminologicky precizuje navrhované znenie tak, aby vymedzenie pojmu subjektu ako kontrolovanej právnickej osoby korešpondovalo s vymedzením pojmu kontrolovanej fyzickej osoby.

1. **K čl. I, 11. bodu**

V čl. I, 11. bode (§ 7 ods. 4) sa slová „keď bude toto číslo k dispozícii“ nahrádzajú slovami „ak má toto číslo k dispozícii“.

Pozmeňujúci návrh štylisticky koriguje citované znenie tak, aby bolo zrejmé, za akých podmienok poskytne príslušný orgán Slovenskej republiky predmetnú informáciu orgánu členského štátu.

1. **K čl. I, 16. bodu**

V čl. I, 16. bode (§ 12a ods. 2) sa za slovo „súhlas“ vkladajú slová „s vykonaním spoločnej kontroly“.

Pozmeňujúci návrh pojmovo dopĺňa predmetné ustanovenie v zmysle navrhovaného znenia § 12a ods. 1.

1. **K čl. I, 16. bodu**

V čl. I, 16. bode (§ 12a ods. 5) sa za slová „Ak je“ vkladajú slová „poverený zamestnanec“.

Pozmeňujúci návrh štylistickej povahy dopĺňa do vety povinný subjekt.

1. **K čl. I, 24. bodu**

V čl. I, 24. bode, § 22h písm. s) 1. bode sa slovo „samospráv“ nahrádza slovami „územnej samosprávy“.

Pozmeňujúci návrh pojmovo precizuje navrhované znenie v zmysle zaužívanej praxe.

1. **K čl. I, 24. bodu**

V čl. I, 24. bode (§ 22j ods. 1) sa slová „elektronického vyhlásenia“ nahrádzajú slovami „elektronického oznámenia“.

Pozmeňujúci návrh zosúlaďuje navrhovaný pojem so znením prvej a druhej vety predmetného ustanovenia.

1. **K čl. I, 24. bodu**

V čl. I, 24. bode, § 22j ods. 9 sa slovo „sankciu“ nahrádza slovom „pokutu“ a v § 22m ods. 3 sa slová „na uplatnenie sankcií“ nahrádzajú slovami „na uloženie pokuty“.

Pozmeňujúci návrh terminologicky harmonizuje citované ustanovenia, nakoľko návrh zákona, ako aj jeho platné znenie umožňuje za správny delikt výhradne uloženie pokuty.

1. **K čl. I, 24. bodu**

V čl. I, 24. bode, § 22k ods. 8 druhej vete sa slovo „príslušných“ nahrádza slovom „vybraných“.

Pozmeňujúci návrh s cieľom zjednotiť pojem používaný v danom ustanovení zákona t. j. vybrané činnosti [napr. čl. I, 24. bod - § 22h písm. f), § 22k ods. 3 písm. f)].

1. **K čl. I, 24. bodu**

V čl. I, 24. bode, § 22k ods. 16 písm. a) sa slová „získané, overené“ nahrádzajú slovami „získané a overené“.

Pozmeňujúci návrh spresňuje citované ustanovenie v zmysle smernice 2021/514 v prílohe č. V oddiele II písmeno F bod 3 písm. a).

1. **K čl. I, 24. bodu**

V čl. I, 24. bode, § 22l ods. 1 sa slová „v odseku 2“ nahrádzajú slovami „v odsekoch 2 a 3“.

Pozmeňujúci návrh transponuje do návrhu zákona znenie čl. 8ac smernice 2021/514, podľa ktorého sa oznamujú aj informácie, ktoré sú uvedené v § 22l ods. 3 návrhu zákona.

1. **K čl. I, 24. bodu**

V čl. I, 24. bode, § 22l ods. 3 písm. a) sa za slovo „nehnuteľností“ vkladá slovo „zistená“.

Pozmeňujúci návrh  legislatívno-technickej povahy formulačne precizuje navrhované znenie.